b'\n_START_ARTICLE_\nReal Ones\n_START_PARAGRAPH_\nReal Ones er en pop/rockegruppe fra Bergen, Norge, som ble dannet da medlemmene var i 14-15-\xc3\xa5rsalderen i 1994, og best\xc3\xa5r av en kvintett: Ivar Vogt, J\xc3\xb8rgen Sandvik, K\xc3\xa5re Opheim, \xc3\x98ystein Skj\xc3\xa6laaen og David Vogt. _NEWLINE_Gruppen, som synger utelukkende p\xc3\xa5 engelsk, lager musikk som kan karakteriseres som folk-rock mot melodi\xc3\xb8s pop, men som ogs\xc3\xa5 er inspirert av psykedelia og orientalsk musikk. If\xc3\xb8lge en anmeldelse hos VG representerer platen Home With The Girls In The Morning et resultat som er \xc2\xab...nydelig, helhetlig og melodi\xc3\xb8st album av det rustikke, organiske og harmoniske slaget. Real Ones skriver flotte og stemningsfulle sanger fulle av lekre instrumentale detaljer.\xc2\xbb_NEWLINE_P\xc3\xa5 \xc3\xa5pningskvelden til Kongsberg Jazzfestival i 2005 spilte bergensrockerne og visesangeren Ole Paus sammen p\xc3\xa5 samme scene._NEWLINE_Bandet har f\xc3\xa5tt to Spellemannpriser: Spellemannprisen 2008 i klassen popgruppe for albumet All for the Neighbourhood og Spellemannprisen 2013 i klassen popgruppe for Tonight Only Tonight / The Morning After.'